Gitte Lillelund Bech (V), 2011-05-24:
Tak for det.
Som hr. Langballe også var inde på, omhandler forespørgslen i dag, hvornår jeg skønner, at Center for Koldkrigsforsknings værk kan udkomme, og hvordan regeringen vil imødegå eventuelle bureaukratiske barrierer.
Center for Koldkrigsforskning blev, som jeg tror hr. Langballe også nævnte, oprettet i 2007.
Det var med en bevilling på 10 mio. kr., og det skete som led i den aftale af 24. januar 2006, der blev lavet mellem Dansk Folkeparti og regeringen i forlængelse af finanslovforhandlingerne for 2006.
Aktstykket giver hjemmel til, at der oprettes et uafhængigt og selvstændigt center.
Centeret er altså en selvstændig enhed med en bestyrelse, som hverken Forsvarsministeriet eller regeringen har instruktionsbeføjelser over.
Det fremgår også meget klart både af førnævnte aktstykke og af centerets vedtægter.
Forsvarskommandoen og Forsvarsakademiet har dog bistået centeret med administrativ hjælp, og det er også derfor, at jeg for at kunne svare på det spørgsmål, som forespørgslen faktisk rejser, har været nødt til at kontakte centerets bestyrelsesformand, Knud Larsen, for at få en status for centerets arbejde.
Bestyrelsesformanden har oplyst, at centeret formelt er lukket ultimo 2010, men at bestyrelsen og den tidligere leder af centeret fortsætter arbejdet i 2011 for at få de sidste praktiske udeståender på plads.
Det egentlige arbejde med værket om den kolde krig er afsluttet, og her skal jeg så gerne lige indskyde, hvis der er nogen, der har læst Berlingske Tidende i dag, for der ser det ud, som om værket skulle være fremsendt til Forsvarsministeriet, at det altså ikke er tilfældet.
Værket ligger fortsat i centeret, og det er centeret, der har fremsendt forskellige anmodninger om særlige dokumenter, der skal afklassificeres, selvfølgelig også til Forsvarsministeriet, men vi har altså ikke i Forsvarsministeriet selve værket i vores besiddelse.
Bestyrelsesformanden har også oplyst, at den endelige færdiggørelse og udgivelse af værket om den kolde krig afhænger af afklassificering af en række dokumenter, som indgår som kildegrundlag for værket.
Det var også det, hr. Langballe var inde på i sin begrundelse.
Der er fortsat en dialog mellem centerlederen og flere af de myndigheder, som har udstedt de pågældende dokumenter.
De myndigheder, som er blevet bedt om at afklassificere dokumenter, er Statsministeriet, Udenrigsministeriet, Justitsministeriet, herunder Politiets Efterretningstjeneste, og så er det Forsvarsministeriet.
Det er en ret omfattende mængde af dokumenter, der ønskes afklassificeret, og vurderingen af, hvilke dokumenter der skal afklassificeres, er ikke færdiggjort.
Jeg kan sige på baggrund af oplysninger fra de øvrige ministerier, at det dér er en forventning, at der faktisk kan afklassificeres et betydeligt antal dokumenter.
Regeringen vil sikre, at de pågældende myndigheder hurtigst muligt afslutter vurderingen af, hvilke dokumenter der skal afklassificeres, sådan at det historiske værk om den kolde krig kan udkomme hurtigst muligt.
Jeg skal også nævne, at til en række af dokumenterne er knyttet klassificerede NATO-dokumenter.
NATO er således også blevet bedt om en vurdering af, om de her dokumenter kan afklassificeres.
Hvis dokumenterne faktisk allerede i anden NATO-sammenhæng er afklassificerede, vil vi kunne have en tilbagemelding om de dokumenter inden for et par uger, men hvis der er dokumenter, som endnu ikke er afklassificerede af anden årsag i NATO-systemet, kan det tage lang tid, sandsynligvis flere måneder, fordi afklassificering af NATO-dokumenter er en langvarig proces, bl.a. fordi man, som jeg har forstået det, skal spørge de enkelte berørte medlemslande om, hvad de siger til afklassificeringen. Jeg vil så også her nævne, at jeg så sent som i går talte med Forsvarsministeriets faste repræsentant ved NATO, som er i gang med at arbejde med at få afklaret spørgsmålet med hensyn til præcis, hvad der kan afklassificeres, hvad der er afklassificeret, og hvor hurtigt det kan gå.
Jeg har fuld forståelse for, at afklassificering af dokumenterne er vigtigt for centerets arbejde, og jeg har også forståelse for, at der er et ønske om, at enkeltarkivalier fra Statens Arkiver, som hver især har indgået i de historiske undersøgelser, herunder også de historiske dele af PET-kommissionens beretning, må betragtes som værende de facto afklassificerede.
Jeg skal så også her nævne, at afklassificering af dokumenter sker ud fra en konkret faglig vurdering.
Det er jo ikke en politisk vurdering.
Afhængigt af afklassificeringsforløbet er det bestyrelsesformandens forventning, at værket vil kunne udgives hurtigst muligt efter sommeren, men jeg vil sige, at vi fra regeringens side altså som sagt arbejder på, at værket om den kolde krig kan udkomme hurtigst muligt.
Så lige nogle få bemærkninger om bureaukratiske barrierer i forbindelse med afslutningen af arbejdet.
Jeg tror, det er værd at nævne her, at centeret altså kom i gang med sit arbejde senere end forudsat.
Centeret skulle således oprindelig fungere fra 2006 til 2008, men det var altså først fuldt bemandet i august 2007.
Det har jeg også oplyst Folketinget om tilbage i juni sidste år i mit svar på spørgsmål 150 fra Udvalget for Videnskab og Teknologi.
Vi har fra Forsvarsministeriets side så forlænget centerets bevilling til også at omfatte 2009, 2010 og 2011, og derudover har der faktisk her i den afsluttende fase vist sig et yderligere begrænset finansielt behov for at sikre, at værket rent faktisk kan udgives.
Som jeg har forstået det – og det stammer jo fra før min tid som minister – var tanken, at værket skulle udgives på kommercielle vilkår.
Det er så ikke muligt.
Derfor har vi fra Forsvarsministeriets side i samråd med Finansministeriet bevilget yderligere 500.000 kr. til centeret, og bestyrelsesformanden har tilkendegivet, at han mener, at arbejdet vil kunne færdiggøres inden for denne ramme.
Så samlet set har vi fra regeringens side en interesse i, at det her værk bliver udgivet så hurtigt som muligt, og jeg har også et tilsagn fra de øvrige dele af regeringen om, at vi selvfølgelig skal sikre, at de pågældende myndigheder hurtigst muligt får afsluttet vurderingen af de dokumenter, der ønskes afklassificeret.